ขนส่งจังหวัดนครพนม มอบอุปกรณ์ช่วยเหลือผู้พิการจากการใช้รถใช้ถนน
ขนส่งจังหวัดนครพนม มอบอุปกรณ์ช่วยเหลือผู้พิการจากการใช้รถใช้ถนน 

นายประทีป ฤทธิกุล รองผู้ว่าราชการจังหวัดนครพนม เป็นประธานมอบอุปกรณ์ช่วยเหลือผู้พิการจากการใช้รถใช้ถนน ที่บริเวณแลนด์มาร์คพญาศรีสัตตนาคราช ถนนสุนทรวิจิตร อำเภอเมืองนครพนม จังหวัดนครพนม ภายใต้โครงการ Happiness for All : ความสุขทั่วไทย ส่งความปลอดภัยให้ทุกคน ปีที่ 2 โดยมีหัวหน้าส่วนราชการและผู้ประมูลหมายเลขทะเบียนรถสวยร่วมประกอบพิธี  อุบัติเหตุทางถนน คือหนึ่งในปัจจัยที่ก่อให้เกิดความสูญเสียต่อชีวิตและทรัพย์สินของประชาชน ซึ่งประเทศไทยมีสถิติการเกิดอุบัติเหตุทางถนนมากเป็นอันดับต้นๆของโลก จังหวัดนครพนม ได้ให้ความสำคัญและมีการบูรณาการทุกภาคส่วนในการแก้ไขปัญหาการเกิดอุบัติเหตุจากการใช้รถใช้ถนน โดยมีการตั้งเป้าลดอัตราการเสียชีวิตจากอุบัติเหตุทางถนนลงร้อยละ 10 ของปีที่ผ่านมา และกรมการขนส่งทางบก ได้มีการนำหมายเลขทะเบียนรถออกประมูล เพื่อนำรายได้เข้ากองทุนเพื่อความปลอดภัยในการใช้รถใช้ถนน (กปถ.) สำหรับเป็นทุนสนับสนุนส่งเสริมการดำเนินการด้านความปลอดภัยในการใช้รถใช้ถนน และเพื่อช่วยเหลือผู้พิการอันเนื่องมาจากการประสบอุบัติเหตุทางถนนให้สามารถช่วยเหลือตนเองได้ ดังนั้น จังหวัดนครพนม โดยสำนักงานขนส่งจังหวัดนครพนม จึงได้จัดพิธีมอบอุปกรณ์ช่วยเหลือผู้พิการจากการใช้รถใช้ถนน ภายใต้โครงการ Happiness for All : ความสุขทั่วไทย ส่งความปลอดภัยให้ทุกคน ปีที่ 2 ขึ้น เพื่อเป็นของขวัญให้กับผู้พิการเหล่านี้ได้นำไปใช้ในการดำเนินชีวิต เป็นการสร้างขวัญและกำลัง นอกจากนี้ ยังมีการจัดนิทรรศการถ่ายทอดความรู้ให้กับผู้ที่มาร่วมงานและประชาชนที่ผ่านไปมาได้มีความรู้ความเข้าใจที่ถูกต้องในการใช้รถใช้ถนนเป็นการรณรงค์ ประชาสัมพันธ์สร้างการรับรู้ ให้ทุกคนได้ตระหนักถึงผลกระทบจากการเกิดอุบัติเหตุในการใช้รถใช้ถนน ตลอดจนสร้างจิตสำนึกด้านความปลอดภัยให้กับประชาชน ก่อให้เกิดเป็นวัฒนธรรมความปลอดภัยที่ทำให้ทุกคนรู้จักการป้องกันตนเอง รวมถึงเตรียมพร้อมรับมือกับอุบัติเหตุที่อาจจะเกิดขึ้นอีกด้วย 
โดยอุปกรณ์ช่วยเหลือที่มอบให้ผู้พิการในครั้งนี้ ประกอบไปด้วย รถนั่งไฟฟ้าปรับยืนได้ 3 คัน รถนั่งธรรมดา 7 คัน ขาเทียมระดับเหนือเข่า 2 ชุด และระดับใต้เข่า 2 ชุด แขนเทียมระดับใต้ศอก 1 ชุด เตียงนอน 3 ไกร 6 เตียง เบาะรองนั่งป้องกันแผลกดทับ 7 ชุด และที่นอนลมป้องกันแผลกดทับ 1 ชุด รวมเป็นเงินทั้งสิ้น 875,000 บาท